Maʉ̃ tẽã izha jʉrʉkuadꞌaa Jesús wakusa zhi ũdubisia do jedꞌea õbꞌʉta Tiberia abada doya. Maʉ̃nerã kꞌãwũã berabꞌarisia:
Ãba duanasia Simón Pedrota, Tomás Memerã abadata, Natanael Caná pʉwʉrʉdꞌebemata, maʉ̃ pʉwʉrʉra Galilea druadꞌebema, dewara Zebedeo warrarãta, dewara ũme Jesúsba jʉrʉkuadꞌata.
Maʉ̃ne Simón Pedrobara mawũãsia: Mʉrã wãña bꞌeda beadꞌe. Mawũãĩ jarirãbara mawũãsidꞌa: Daisidꞌa wãnaña bʉ bawara. Aramaʉ̃ne wãnape jãbadꞌe bꞌarisidꞌa, maʉ̃ diamasera bꞌeda beadꞌa ẽbasia miã kꞌãrẽta.
Ʉ̃nadrʉ bʉsidꞌe Jesús zhi ũdubisia ibudꞌe, mawũãmina izha jʉrʉkuadꞌabara kꞌawuadꞌa ẽbasia Jesústa kꞌobꞌʉta.
Maʉ̃ne Jesúsbara mawũãsia: Warrarã, ¿jidasidꞌakꞌa bꞌeda kꞌoira? Mawũãĩ panaʉ̃ mawũãsidꞌa: Jidadꞌa ẽã.
Mawũãnaĩ mawũãsia: Atarraya jãbadꞌeba juwua araare bꞌaribueudua mawũãrã jidadꞌaya. Mawũãĩ bꞌaribuesidꞌa, mawũẽ jirabꞌari bꞌedꞌa ẽbasia bꞌeda bioba.
Maʉ̃ne izha jʉrʉdꞌata Jesúsba kʉãgꞌaba Pedroa mawũãsia: ¡Kꞌãʉ̃ Nokꞌoa! Simón Pedroba mawũã Nokꞌota ũrĩbʉrʉdꞌera, wua ãnebꞌari jʉ̃ bꞌʉta wẽãnata jʉ̃pe doidꞌu tẽũsia.
Dewaraurã izha jʉrʉkuadꞌara jãbadꞌe zesidꞌa ibuidꞌu, erbꞌari wesidꞌa atarraya bꞌedaedꞌa. Druadꞌebara wawara kꞌopana ẽbasia, awuarabʉrʉ kꞌopanasia cien metro.
Drua wãbʉdadꞌera ũdusidꞌa tebʉ purea nʉmʉta, bꞌeda ba nʉmʉta, pan kꞌobꞌʉta.
Maʉ̃ne Jesúsbara mawũãsia: Weudua bꞌeda aritia jidabʉdata.
Mawũãĩ Simón Pedrora jãbadꞌe edꞌa wãpe atarraya drua webʉrʉta bꞌeda zromarãba bira wesia, bꞌedara bꞌasia ciento cincuenta y tres. Mawũã biomina atarraya tʉdꞌʉzoa ẽbasia.
Mobebʉrʉ Jesúsbara mawũãsia: Zeudua, nekꞌoudua. Izha jʉrʉkuadꞌabara miõba bʉra kꞌaipe adꞌa ẽbasia kꞌawuasidꞌa baera Nokꞌota.
Aramaʉ̃ne Jesúsbara pan jiraedape dedꞌekasia bꞌedasidꞌa dedꞌekasia.
Maʉ̃ta zhi ũbea basia izha jʉrʉkuadꞌaa Jesús zhi ũdubi nʉmʉta beudꞌata piradrʉpe.
Jʉredua mʉ pẽwã bꞌeta
Nekꞌodꞌa tẽã Jesúsbara Simón Pedroa mawũãsia: Simón Jonás warra, ¿bʉa mʉrã audre kʉãgꞌakꞌa naʉ̃rãne kꞌãñabara? Mawũãĩ panaʉ̃ mawũãsia: Ããjã Nokꞌó, bʉa kꞌawua bꞌʉa mʉã bʉra kʉãgꞌata. Mawũãĩ mawũãsia: Jʉredua mʉ pẽwã bꞌeta.
Jarama ũmeta wakusa mawũãsia: Simón Jonás warra, ¿bʉa mʉrã kʉãgꞌakꞌa? Mawũãĩ Pedrobara panaʉ̃ mawũãsia: Ããjã Nokꞌó, bʉa kꞌawua bꞌʉa mʉã bʉra kʉãgꞌata. Mawũãĩ mawũãsia: Jʉredua mʉ pẽwã bꞌeta.
Jarama ũbeata mawũãsia: Simón Jonás warra, ¿bʉa mʉrã kʉãgꞌakꞌa? Pedrora sopuasia mawũã jarama ũbea, ¿bʉa mʉrã kʉãgꞌakꞌa abʉrʉba? Mawũẽ mawũãsia: Nokꞌó bʉara jõma kꞌawua bꞌʉa. Bʉa kꞌawua bꞌʉa mʉã bʉra kʉãgꞌata. Mawũãĩ Jesúsbara mawũãsia: Jʉredua mʉ pẽwã bꞌeta.
Mʉã wãrĩnu bʉaa jaraya: Bʉ kũrãta bꞌasidꞌera zhope wã bꞌasia bʉzha krĩñama, mawũãmina ya zõrãta bꞌebʉrʉdꞌera bʉra juwua jirabꞌariya, aramaʉ̃ne bʉra awʉrʉba zhobiya, mobe edeya bʉa krĩña ẽãma.
Maʉ̃bara Jesúsbara jara krĩñasia Pedro sãwũã beuita, aramaʉ̃ne kꞌawuabigaita Daizeze zhi zromata. Maʉ̃ jarape mawũãsia: Mʉrã pẽwã bꞌadua.
Izha jʉrʉdꞌata kʉãgꞌadꞌebema
Pedroba jẽrũya akʉbʉrʉdꞌera ũdusia kꞌaidꞌu taita Jesúsba jʉrʉdꞌa Jesúsba kʉãgꞌata, nekꞌo duanune maʉ̃ abꞌaʉta Jesús kꞌaita kꞌobꞌadꞌa basia, mawũã kꞌobꞌasidꞌera mawũãsia: Nokꞌó, ¿bʉra kꞌaiba chãbꞌariipe?
Pedroba maʉ̃ta ũdui Jesúa mawũãsia: Nokꞌó, ¿naʉ̃ sãwũã berabꞌariipe?
Mawũãĩ Jesúsbara mawũãsia: Naʉ̃ mʉ zeyeedꞌa bꞌaita mʉã krĩñabʉrʉ, ¿bʉa sãwũãĩpe? Bʉra mʉta pẽwã bꞌadua.
Maʉ̃neba mebẽrãbara ãzhirãĩnu jara duanesia maʉ̃ Jesúsba jʉrʉdꞌara beu ẽãta. Mawũãmina Jesúsbara jara ẽbasia beu ẽãta, awuarabʉrʉ mawũãsia: Naʉ̃ mʉ zeyeedꞌa bꞌaita mʉã krĩñabʉrʉ, ¿bʉa sãwũãĩpe?
Maʉ̃ Jesúsba jʉrʉdꞌaba naʉ̃ bedꞌeata jarakꞌa bꞌʉbʉrʉa. Kꞌawua panʉã izha jara bꞌʉra wãrĩnuta.
Dewara ne bio bꞌʉa Jesúsba odꞌara. Maʉ̃ta abꞌa abꞌaʉdꞌe bꞌʉsidꞌabʉrʉ mʉma ẽjũãnerã ara ẽbakꞌausia libro bꞌʉkuadꞌara. Amén.